text: Se hvordan rambuk-tyvene arbejdede i Bryggen
  06 juli 2014 kl. 13.33
  TV SYD har fået tilsendt en stribe fotos fra forretningens Humac i Bryggen i Vejle, som i denne uge blev udsat for et vel-tilrettelagt rambuk-tyveri. Der blev stjålet Apple-produkter for over en halv million kroner.
  Rambuk-tyvene brugte en stjålet Mazda til at køre ind i butikken - og parkerede den stjålne bil, så sikkerhedsgitteret blev holdt oppe.
  I løbet af få minutter hentede tyvene varer på forretningens lager. De har været klar over, at demo-produkterne i butikken var tyveri-sikret.
  Tyvene brugte store sække fra HC Group til at bære de stjålne computere og tablets ud af butikken.
  Hele tyveriet har kun taget få minutter. Tyvene forsvandt i en stor mørk firhjuls-trækker, formentlig af mærket Audi Q7 eller Porsche Cayenne.
  Politiet i Vejle er stadig meget interesseret i at høre fra folk, som måtte have set noget omkring kl. 02 natten til torsdag. Politiet kan som altid kontaktes på telefon 1-1-4.
  